A helyi rendelet megalkotását a jogalkotásról szóló 2010. évi CXXX. törvény
18. §-ában foglaltaknak megfelelően eljárva az alábbiak szerint indokolom

Általános indokolás


A Veszprém Megyei Kormányhivatal 2021. március 05-én küldött körlevelében arról értesítette a jegyzőket, hogy a hulladékgazdálkodási tárgyú rendeletek felülvizsgálata javasolt az alábbiak miatt:

A Magyar Közlöny 2021. évi 30. számában megjelent az egyes energetikai és hulladékgazdálkodási tárgyú törvények módosításáról szóló 2021. évi II. törvény (a továbbiakban: Tv.), amely - többek között - módosította a hulladékról szóló 2012. évi CLXXXV. törvényt (a továbbiakban: Hgt.) A Tv. hatálybalépése annak 99. §-a alapján lépcsőzetes.

A Tv. 51. § (1) bekezdése alapján a Hgt. 33.§-a - 2021. március 1-jével - az alábbi bekezdéssel egészült ki:
"(4) A települési önkormányzat önkormányzati hulladékgazdálkodási közfeladat ellátási kötelezettsége nem mentesíti a települési önkormányzatot a Mötv. 13. § (1) bekezdés 5. pontjában foglalt köztisztasági feladatok ellátásának, azon belül is a közterületen elhagyott hulladék felszámolásával összefüggő kötelezettsége alól."

A Tv. 52. § -a értelmében a Hgt. 35. § (1) bek. - 2021. március 1-jével - a következő ponttal egészült ki: (35. § (1) A települési önkormányzat képviselő-testülete önkormányzati rendeletben állapítja meg: )

"h) az elhagyott hulladék felszámolásához szükséges helyi intézkedések körét".

Az állami hulladékgazdálkodási közfeladatok köre 2023. július 01-jétől jelentősen bővül. Az állam a közszolgáltatás országos szintű megszervezése helyett a hulladékgazdálkodási intézményi résztevékenység és a hulladékgazdálkodási közszolgáltatási résztevékenység teljeskörű ellátását veszi át. A közterületen elhagyott hulladék felszámolásának kötelezettsége ugyanakkor a Tv. 51. § (2) bekezdése értelmében (mint az Mötv. 13. § (1) bekezdés 5. pontjában foglalt köztisztasági feladat) 2023. július 01-től is önkormányzati feladat marad.

Tekintettel arra, hogy rendeletünk nem tartalmazta ezen rendelkezést, ezért azt kiegészíteni szükséges.

1. §-ához: az elhagyott hulladék felszámolásához szükséges helyi intézkedések körének szabályozása


2. §-ához: a módosító rendelet hatályba lépéséről rendelkezik.

